CELEX: 32013D0728
Language: el
Date: 2013-12-02 00:00:00
Title: 2013/728/ΕΕ: Απόφαση του Συμβουλίου, της 2ας Δεκεμβρίου 2013 , για τον καθορισμό της θέσης που πρέπει να λάβει η Ευρωπαϊκή Ένωση στο πλαίσιο της υπουργικής διάσκεψης του Παγκόσμιου Οργανισμού Εμπορίου όσον αφορά την παράταση του μορατόριουμ για τους δασμούς που επιβάλλονται στις ηλεκτρονικές μεταδόσεις και του μορατόριουμ για τις καταγγελίες μη-παραβίασης και λόγω ειδικής κατάστασης

11.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 332/17
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 2ας Δεκεμβρίου 2013
   για τον καθορισμό της θέσης που πρέπει να λάβει η Ευρωπαϊκή Ένωση στο πλαίσιο της υπουργικής διάσκεψης του Παγκόσμιου Οργανισμού Εμπορίου όσον αφορά την παράταση του μορατόριουμ για τους δασμούς που επιβάλλονται στις ηλεκτρονικές μεταδόσεις και του μορατόριουμ για τις καταγγελίες μη-παραβίασης και λόγω ειδικής κατάστασης
   (2013/728/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ένα μορατόριουμ για τους δασμούς στις ηλεκτρονικές μεταδόσεις («μορατόριουμ για το ηλεκτρονικό εμπόριο») σύμφωνα το οποίο τα μέλη του ΠΟΕ πρέπει να εξακολουθήσουν να εφαρμόζουν την τρέχουσα πρακτική τους μη επιβολής δασμών στις ηλεκτρονικές μεταδόσεις εγκρίθηκε υπό τη μορφή δήλωσης κατά την υπουργική διάσκεψη του Παγκόσμιου Οργανισμού Εμπορίου («ΠΟΕ») το 1998.
            
         
               (2)
            
            
               Επί του παρόντος το μορατόριουμ έχει τη μορφή απόφασης της υπουργικής διάσκεψης του ΠΟΕ, η οποία ανανεώνεται κάθε διετία από το 1998. Η τελευταία παράταση του μορατόριουμ πραγματοποιήθηκε κατά την υπουργική διάσκεψη του ΠΟΕ τον Δεκέμβριο του 2011 και ισχύει μέχρι το 2013.
            
         
               (3)
            
            
               Μέχρι σήμερα δεν έχει επιτευχθεί συναίνεση όσον αφορά την απαγόρευση ή τη μη απαγόρευση των καταγγελιών μη-παραβίασης και λόγω ειδικής κατάστασης βάσει της συμφωνίας TRIPS. Η δήλωση που εγκρίθηκε κατά την υπουργική διάσκεψη του ΠΟΕ στο Χονγκ Κονγκ το 2005 αναφέρει τα εξής: «Λαμβάνουμε υπόψη τις εργασίες που πραγματοποιήθηκαν από το Συμβούλιο για τις εμπορικές πτυχές των δικαιωμάτων πνευματικής ιδιοκτησίας, σύμφωνα με το σημείο 11.1 της απόφασης της Ντόχα σχετικά με τα ζητήματα και τις ανησυχίες που συνδέονται με την εφαρμογή και την παράγραφο 1.η της απόφασης που εγκρίθηκε από το Γενικό Συμβούλιο την 1η Αυγούστου 2004, και του συνιστούμε να συνεχίσει την εξέταση του πεδίου και των λεπτομερειών εφαρμογής για τις καταγγελίες των τύπων που προβλέπονται στο εδάφιο 1 στοιχεία β) και γ) του άρθρου ΧΧΙΙΙ της GATT του 1994, και να διατυπώσει συστάσεις κατά την επόμενη σύνοδό μας. Συμφωνείται ότι, εν τω μεταξύ, τα μέλη δεν θα κινήσουν τέτοιου είδους καταγγελίες στο πλαίσιο της συμφωνίας TRIPS».
            
         
               (4)
            
            
               Η διαδικασία για τις διαδοχικές παρατάσεις του μορατόριουμ για τις καταγγελίες μη-παραβίασης και λόγω ειδικής κατάστασης συνίσταται μέχρι στιγμής στην έκδοση απόφασης της υπουργικής διάσκεψης του ΠΟΕ κατόπιν σύστασης του Συμβουλίου για τις εμπορικές πτυχές των δικαιωμάτων διανοητικής ιδιοκτησίας.
            
         
               (5)
            
            
               Είναι προς το συμφέρον της Ένωσης να παράσχει την υποστήριξή της στην παράταση του μορατόριουμ για το ηλεκτρονικό εμπόριο και του μορατόριουμ για τις καταγγελίες μη-παραβίασης και λόγω ειδικής κατάστασης.
            
         
               (6)
            
            
               Ενδείκνυται, επομένως, να καθοριστεί η θέση που θα ληφθεί από την Ένωση στο πλαίσιο της υπουργικής διάσκεψης του ΠΟΕ όσον αφορά την παράταση του μορατόριουμ για το ηλεκτρονικό εμπόριο και του μορατόριουμ για τις καταγγελίες μη-παραβίασης και λόγω ειδικής κατάστασης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση της Ένωσης στο πλαίσιο της υπουργικής διάσκεψης του Παγκόσμιου Οργανισμού Εμπορίου είναι να δοθεί υποστήριξη στην παράταση έως την επόμενη υπουργική διάσκεψη του ΠΟΕ του μορατόριουμ για τους δασμούς στις ηλεκτρονικές μεταδόσεις («μορατόριουμ για το ηλεκτρονικό εμπόριο») και του μορατόριουμ για τις καταγγελίες μη-παραβίασης και λόγω ειδικής κατάστασης, όπως καθορίζεται στα ακόλουθα σχέδια αποφάσεων του ΠΟΕ:
   
               —
            
            
               καταγγελίες TRIPS μη-παραβίασης και λόγω ειδικής κατάστασης […]
            
         
               —
            
            
               ηλεκτρονικό εμπόριο […].
            
         Άρθρο 2
   Η παρούσα απόφαση αρχίζει να ισχύει την ημέρα έκδοσής της.
   
      Βρυξέλλες, 2 Δεκεμβρίου 2013.
      
         
            Για το Συμβούλιο
         
         
            Ο Πρόεδρος
         
         E. GUSTAS